Nege agter tralies oor ‘beskermde plante’Van die plantjies waarop die polisie beslag gelê het. (Foto: SA Polisie) Nege mense is agter tralies nadat hulle in die onwettige besit van beskermde plante betrap is. Die stropery van beskermde plante is ŉ toenemende probleem en die inhegtenisnemings is as ŉ slag in die stryd teen smokkelary bestempel. Lt.kol. Sergio Kock, polisiewoordvoerder, sê lede van die Springbok- en Kuilsrivier-eenheid vir veediefstal en bedreigde spesies het Donderdag in Elsiesrivier in die Wes-Kaap toegeslaan. Die polisie het beslag gelê op 3 500 Conophytum achabense-plantjies ter waarde van sowat R200 000. Die Suid-Afrikaanse nasionale instituut vir biodiversiteit (Sanbi) dui die plante se status as “sensitief” aan. Dit is dus ŉ spesie wat dikwels op ŉ geteikende manier versamel en verkoop word. Die polisie het ook beslag gelê op Conophytum fredericea-plantjies ter waarde van sowat R150 000. Voorts is beslag gelê op ŉ Volkswagen Polo en vyf selfone wat vermoedelik in die uitvoering van die misdaad gebruik is, sê Kock. Die nege verdagtes is van Springbok in die Noord-Kaap en word aangekla van die handel, versamel, vervoer en onwettige besit van beskermde plante. Hulle verskyn na verwagting binnekort in die Goodwood-landdroshof. ‘n Conophytum Fredericea-plantjie in die natuur. (Foto: A.J. Young via Sanbi)